**VOLTA ENERGEETIKA OSAÜHING**

**ÜLDTEENUSE TÜÜPTINGIMUSED**

1. **Üldsätted** 
   1. Käesolevad VOLTA ENERGEETIKA Osaühing, registrikoodiga 10507680, aadressiga Tööstuse tn 48a, Tallinn, 10416 Harju maakond, e-post info@voltaelekter.ee, veebileht: https://voltaelekter.ee (edaspidi võrguettevõtja või pool) üldteenuse tüüptingimused reguleerivad võrguettevõtja poolt elektrituruseaduses sätestatud juhtudel ja korras väiketarbijale (edaspidi: klient) elektrienergia müüki üldteenusena (edaspidi: üldteenus) võrguettevõtja tegevuspiirkonnas.
   2. Tüüptingimused ei reguleeri kliendile võrguteenuste osutamist.
   3. Võrguettevõtja osutab kliendile üldteenust, kui:
      1. kliendi elektripaigaldis on ühendatud võrguettevõtja võrguga ja;
      2. kliendil on liitumispunktis ja mõõtepunktis võrguettevõtjaga sõlmitud kehtiv võrguleping ja;
      3. kliendile ei müü muu isik muul õiguslikul alusel elektrienergiat ja;
      4. ei esine õigusaktis toodud muud alust üldteenuse osutamisest keeldumiseks.
   4. Võrguettevõtja osutab üldteenust käesolevate tüüptingimuste alusel, kasutades võrgulepingus kokku lepitud kliendi ja mõõtepunktiga seotud andmeid.
2. **Mõisted**
   1. Tüüptingimustes kasutatakse mõisteid elektrituruseaduses ja selle alusel kehtestatud õigusaktides toodud tähenduses (välja arvatud juhul, kui tüüptingimustest ei tulene teisiti).
   2. Allolevaid mõisteid kasutatakse järgmises tähenduses:
      1. klient – väiketarbija, kes on kodutarbija, korteriühistu, korteriomanike ühisus ja see äritarbija, kelle elektripaigaldis on võrguga ühendatud madalpingel kuni 63-amprise peakaitsme kaudu;
      2. elektrimüüja – tegevusluba omav elektrienergia tarnija, kellega kliendil on sõlmitud nõuetekohane avatud tarne elektrileping;
      3. elektrileping – elektrimüüjaga elektrienergia ostuks sõlmitav leping;
      4. viivis – sanktsioon lepingus ettenähtud makse mittetähtaegse tasumise eest;
      5. üldteenus – võrguettevõtja poolt õigusaktis sätestatud alusel ja korras elektrienergia müük sellisele väiketarbijale, kelle elektripaigaldis on ühendatud võrguettevõtja võrguga ja kellele ei müü muul viisil elektrienergiat elektrimüüja;
      6. väiketarbija on kodutarbija, korteriühistu, korteriomanike ühisus ja see äritarbija, kelle elektripaigaldis on võrguga ühendatud madalpingel kuni 63-amprise peakaitsme kaudu.
3. **Üldteenuse osutamine** 
   1. Võrguettevõtja osutab kliendile õigusaktides ja tüüptingimustes sätestatud tingimustel ja korras üldteenust. Võrguettevõtja annab kliendi soovi korral üldteenuse korras müüdava elektrienergia hinna kohta selgitusi.
   2. Üldteenuse osutamine algab ja lõppeb õigusaktis sätestatud tähtpäevast. Võrguettevõtja on võrgulepingus kokku lepitud mõõtepunktis kliendile üldteenuse osutamise ajal ainus elektrimüüja. Kui väiketarbija soovib mõõtepunktis hakata ostma elektrienergiat muult isikult või muul viisil, tuleb tal sõlmida elektrimüüjaga asjakohane leping.
   3. Mõõtepunktis üldteenusena müüdud elektrienergia kogused mõõdab ja/või määrab õigusakti ja/või võrgulepingu alusel võrguettevõtja.
   4. Võrguettevõtjal on õigus keelduda kliendile üldteenuse osutamisest õigusaktides või tüüptingimustes või võrgulepingus sätestatud juhtudel, kusjuures võrguettevõtja põhjendab kliendile oma keeldumist.

1. **Üldteenuse tasu ja arveldamine** 
   1. Arve koostamise aluseks on õigusaktis sätestatud korras arvutatud üldteenuse hind. Võrguettevõtja arvestab üldteenuse tasu mõõdetud võrguteenuse tarbimiskoguste alusel. Kui võrguettevõtjal puuduvad mõõdetud andmed kliendi eelmise kalendrikuu võrguteenuse kasutamise kohta, prognoosib võrguettevõtja üldteenuse elektrienergia koguse. Kui täpsete andmete selgumise korral prognoositud kogus mõõdetud kogusest erineb, esitab võrguettevõtja tasaarvestuse järgmise arveldusperioodi arvel. Hind esitatakse eurosenti kilovatt-tunni kohta (€ senti/kWh). Elektrienergia hinnale lisandub käibemaks.
   2. Võrguettevõtja arvutab üldteenuse korras müüdava elektrienergia kalendrikuu hinna selles kuus üldteenuse korras müüdud elektrienergia tunnipõhiste koguste ning elektribörsil avaldatud tunnipõhiste elektrihindade omavahel kaalutud keskmise hinna alusel. Võrguettevõtja lisab üldteenuse korras müüdava elektrienergia hinnale üldteenuse osutamisega seotud põhjendatud kulud ning mõistliku kasumi.
   3. Üldteenuse hind on põhitariifne. Kui võrguettevõtja mõõdab Kliendi mõõtepunktis võrguteenuse tarbimist kahetariifse arvestiga ja Klient tasub võrguteenuse eest ajatariifiga, siis Üldteenuse arvestamisel liidetakse mõlemal ajaperioodil tarbitud elektrienergia kogused, mis hinnastatakse ühtse üldteenuse hinnaga.
   4. Võrguettevõtja avaldab kalendrikuus üldteenuse korras müüdud elektrienergia hinna koos selle aluseks olevate andmete ja arvutuskäiguga oma veebilehel (https://voltaelekter.ee) järgmise kuu 9. (üheksandaks) kuupäevaks. Eraldi tuuakse kodulehel välja tasu elektrienergia eest ja lisatud müügimarginaal (põhjendatud kulud koos mõistliku kasumiga).
   5. Kui peale arve esitamist võrguettevõtja korrigeerib arve koostamise aluseks olnud kliendi mõõtepunktis mõõdetud ja/või määratud võrguteenuse koguseid, on pooltel õigus vastavalt korrigeerida ka üldteenusena müüdud elektrienergia kogust, kuid mitte üle ühe aasta tagasiulatuvalt korrektsiooni aset leidmisest.
   6. Arveldusperiood on 1 (üks) kalendrikuu.
   7. Võrguettevõtjal on õigus lükata arve esitamine kliendile edasi seni, kuni arve summa on väiksem võrguettevõtja veebilehel avaldatud minimaalsest arve summast. Ostja vastaval sooviavaldusel müüja siiski esitab arve.
   8. Kliendile väljastatakse ühine arve üldteenuse elektrienergia ja võrguteenuse eest.
   9. Arve tuleb tasuda hiljemalt arvel märgitud maksetähtpäevaks. Tasu loetakse makstuks päeval, millal see laekub võrguettevõtjale.
   10. Laekunud summast loetakse esmalt kaetuks tehtud kulutused (nt kohtukulud), viivised, intressid, leppetrahv ja seejärel põhikohustus. Põhikohustusest loetakse esimeses järjekorras täidetuks esimesena sissenõutavaks muutunud kohustus, sissenõutavuse samaaegsuse korral esmalt kõikidest teistest lepingutest tulenevad kohustused, siis üldteenuse osutamisest tulenevad kohustused ja viimases järjekorras võrgulepingust tulenevad kohustused.
   11. Kui klient ei tasu arvet maksetähtpäevaks, maksab juriidilisest isikust klient arve esitajale kõigi tasude täieliku laekumiseni viivist tasumata summalt 0,1% päevas ja füüsilisest isikust klient 0,066% päevas. Viivist hakatakse arvestama maksetähtpäevale järgnevast päevast ja lõpetatakse arvel märgitud tasude täieliku laekumise päeval.
   12. Arve mitteõigeaegne kättesaamine ei vabasta klienti arve tähtaegse tasumise kohustusest. Kui klient ei ole arvet kätte saanud jooksva kuu 15. (viieteistkümnendaks) kuupäevaks, siis teavitab ta sellest viivitamatult võrguettevõtjat, kes väljastab koheselt arve duplikaadi. Kui klient ei ole jooksva kuu 15. (viieteistkümnendaks) kuupäevaks võrguettevõtjat arve mittelaekumisest teavitanud, loetakse, et klient on arve õigeaegselt kätte saanud ning tal ei ole arvel esitatud andmete osas pretensioone.
   13. Kui klient on omal algatusel teinud võrguettevõtjale ettemaksu, ei ole võrguettevõtjal kohustust maksta ettemaksu eest intressi. Kliendi soovil arvestab võrguettevõtja ettemaksu tulevaste arvete katteks või tagastab ettemaksu kliendile.
   14. Võrguettevõtja võib Kliendilt küsida ilma intressi maksmise kohustuseta ettemaksu, mille suurus ei või ületada viimase 12 (kaheteistkümne) kuu tarbimise alusel määratud 2 (kahe) arveldusperioodi tasu, kui Klient:
       1. on võlgu üldteenuse osutamisest tulenevate tasude maksmisel või;
       2. on tarbinud elektrienergiat ja/või kasutanud võrguteenuseid ebaseaduslikult.
   15. Punktis 4.1.4 kirjeldatud ettemaks tagastatakse kliendile üldteenuse osutamise lõppemisel, kui kõik kliendi kohustused võrguettevõtja ees on nõuetekohaselt täidetud.

1. **Tüüptingimuste kehtivus** 
   1. Kehtivad tüüptingimused kohalduvad kõikidele juhtudele, kui võrguettevõtja osutab õigusaktis sätestatud juhtudel ja korras kliendile üldteenust.
   2. Üldteenuse osutamine mõõtepunktis lõpeb:
      1. elektrilepingu kehtima hakkamisel elektrimüüjaga;
      2. võrgulepingu lõppemisel;
      3. võrguühenduse katkemisel;
      4. muul tüüptingimustes või õigusaktis ettenähtud alusel.
   3. Üldteenuse osutamise lõppemisel maksab Klient võrguettevõtja arvel näidatud tähtpäevaks kõik Üldteenuse osutamisest tulenevad tasud.

1. **Tüüptingimuste muutmine** 
   1. Võrguettevõtjal on õigus õigusaktides sätestatud korras ja tähtaegu järgides ühepoolselt muuta üldteenuse osutamise tüüptingimusi.
   2. Võrguettevõtja annab kliendi soovil selgitusi muudatuste kohta.
2. **Vastutus** 
   1. Pooled vastutavad õigusaktis ja tüüptingimustes sätestatud kohustuste mittekohase täitmise või täitmata jätmise (edaspidi: kohustuse rikkumine) eest õigusaktides sätestatud korras.
   2. Pool hüvitab teisele poolele kohustuste rikkumisega põhjustatud otsese varalise kahju. Muu kahju, sealhulgas saamata jäänud tulu, hüvitamisele ei kuulu.
   3. Pool ei vastuta kohustuse rikkumise eest, kui ta rikkus seda vääramatu jõu tõttu. Vääramatu jõud on asjaolu, mida pool ei saanud mõjutada ja mõistlikkuse põhimõttest lähtudes ei saanud temalt oodata, et ta üldteenuse kasutamise või osutamise ajal selle asjaoluga arvestaks või seda väldiks või takistava asjaolu või selle tagajärje ületaks.
   4. Võrguettevõtja vastutab võrguteenuste kvaliteedi ja võrguettevõtja elektripaigaldises toimuva elektrikatkestuste eest õigusaktis, võrgulepingus ja võrgulepingu tüüptingimustes sätestatud juhtudel ja korras.

1. **Teavitamine ja nõusolekud** 
   1. Õigusaktist ja tüüptingimustest tulenevad teated ning nõusolekud loetakse ühe poole poolt esitatuks ja teise poole poolt kätte saaduks, kui tahteavaldus on nõutavas vormis edastatud teisele poolele võrgulepingus märgitud või teisele poolele teatatud kontaktandmetel.
2. **Erimeelsuste lahendamine**
   1. Klient esitab võrguettevõtjale lepingu rikkumisest tuleneva kaebuse, mida pooled lahendavad võimaluse korral poolte kokkuleppel. Võrguettevõtja vaatab ostja kirjalikult või kirjalikku taasesitamist võimaldavas vormis esitatud kaebuse läbi selle saamisest alates 15 päeva jooksul ning teavitab ostjat kaebuse võimalikust lahendusest või kaebuse lahendamise tähtaja pikendamisest.
   2. Füüsilisest isikust klient võib lepingust tulenevate vaidluste lahendamiseks, mida pooled ei ole suutnud lahendada kokkuleppe teel, pöörduda kaebusega tarbijakaitseseaduses sätestatud alusel ja korras Tarbijakaitse ja Tehnilise Järelevalve Ameti juures tegutseva tarbijavaidluste komisjoni poole.
   3. Poole tegevuse või tegevusetuse peale, mis on vastuolus elektrituruseaduse või selle alusel kehtestatud õigusaktidega, võib teine pool esitada kirjaliku kaebuse Konkurentsiametile.
   4. Üldteenuse osutamisest tulenevad vaidlused, mida pooled ei suuda lahendada poolte kokkuleppel, kuuluvad lahendamisele kliendi elu- või asukoha järgses kohtus Eesti Vabariigi õigusaktide alusel. Juhul kui klient asub pärast lepingu sõlmimist elama välisriiki või viib sinna üle oma tegevuskoha või asukoha või kui kliendi tegevus-, elu- või asukoht ei ole hagi esitamisel teada, lahendatakse vaidlus Eesti Vabariigi kohtus Eesti Vabariigi õigusaktide alusel. Eelnimetatu ei välista poolte õigust esitada avaldus maksekäsu kiirmenetluses vastavalt nimetatud menetluse kohta sätestatud kohtualluvusele.

**10.** **Isikuandmete töötlemine**

10.1. Füüsilisest isikust tarbija isikuandmete vastutav töötleja on võrguettevõtja – VOLTA ENERGEETIKA Osaühing (registrikoodiga 10507680, aadressiga Tööstuse tn 48a, Tallinn, 10416 Harju maakond, e-post info@voltaelekter.ee, veebileht: https://voltaelekter.ee).

10.2. Võrguettevõtja tagab füüsilisest isikust tarbija isikuandmete kaitsmise ja töötlemise vastavuses õigusaktidega.

10.3. Võrguettevõtja töötleb füüsilisest isikust tarbija ja tema esindaja isikuandmeid, sh füüsilisest isikust tarbija nime, isikukoodi, sünniaega, isikut tõendava dokumendi andmeid, aadressi, tarbimisandmeid, arveldusandmeid ja füüsilisest isikust tarbija poolt võrguettevõtjale enda või enda poolt volitatud isikute kohta edastatud kontaktandmeid eelkõige füüsilisest isikust tarbija või tema esindaja tuvastamiseks, teenindamiseks, arvete ning teabe edastamiseks ja muude võrgulepingu täitmiseks või selle täitmise tagamiseks vajalike teadete saatmiseks ja toimingute tegemiseks.

10.4. Võrguettevõtjal on õigus salvestada ja säilitada võrgulepingu täitmise või selle täitmise tagamise eesmärgil ning ärilise teabevahetuse teostamiseks pooltevahelisi kõnesid ja kasutada vajaduse korral vastavaid salvestisi antud korralduste või muude tarbija poolt tehtud toimingute tõendamiseks ja tarbija teenindamiseks.